मतलब साफ है. आप अर्नब को बहस करते देखिए, मुद्दे उठाते देखिए. वे दिल से बोलते हैं, दिल से बहस करते-कराते हैं. उनका और उनकी टीम का होमवर्क गजब का होता है और उनके शो में शामिल कोई भी पैनलिस्ट झूठे आंकड़े बताकर बच नहीं सकता. अर्नब की खासियत है कि वे बहस के विषय पर पूरी तैयारी करके बैठते हैं और किसी को भी अपने शो में -अनर्गल प्रलाप- नहीं करने देते. आप उन पर इल्जाम लगा सकते हैं कि वे Rude हैं, जज की तरह व्यवहार करते हैं, अपने आगे किसी को बोलने नहीं देते आदि-आदि. मैंने भी ऐसा करते कई दफा अर्नब को देखा है कि वो पैनलिस्ट्स पर हावी हो जाते हैं लेकिन इसमें एक पेंच है. ज्यादातर मामलों में मेरा observation ये रहा है कि जब पैनलिस्ट मुद्दे को भटका रहा होता है या फिर गलतबयानी कर रहा होता है तो अर्नब उनको सार्वजनिक रूप से खूब जलील करते हैं. अपनी और अपने टीम की जबरदस्त रिसर्च की बदौलत उसी वक्त उनको आइना दिखा देते हैं और फिर उसकी पूरी खबर लेते हैं. ऐसे वक्त और माहौल में पैनलिस्ट बार-बार यही कहता दिखता है कि Mr. Arnab Goswami, You are not allowing me to speak. Can you please calm down and give me two minutes to prove my point…आदि-आदि.